[pic] | KOMISIJA EVROPSKIH SKUPNOSTI |

Bruselj, 11.6.2008

COM(2008) 310 konč.

2005/0239 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta z namenom sprejetja Direktive Evropskega parlamenta in Sveta o spremembi Direktive 2002/59/ES o vzpostavitvi sistema spremljanja in obveščanja za ladijski promet

(predložila Komisija)

2005/0239 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta z namenom sprejetja Direktive Evropskega parlamenta in Sveta o spremembi Direktive 2002/59/ES o vzpostavitvi sistema spremljanja in obveščanja za ladijski promet

1. OZADJE

Datum predložitve predloga EP in Svetu [dokument COM(2005) 589 konč. – 2005/0239 (COD)]: | 9. 1. 2006 |

Datum mnenja Odbora regij: | 15. 6. 2006 |

Datum mnenja Evropskega ekonomsko-socialnega odbora: | 13. 9. 2006 |

Datum mnenja Evropskega parlamenta po prvi obravnavi: | 25. 4. 2007 |

Datum sprejetja skupnega stališča: | 6. 6. 2008 |

2. CILJ PREDLOGA KOMISIJE

Predlog Direktive o spremembi Direktive 2002/59/ES o vzpostavitvi sistema spremljanja in obveščanja za ladijski promet je eden od elementov v sklopu ukrepov za utrditev in dopolnitev obsežne obstoječe zakonodaje v zvezi s pomorsko varnostjo.

Cilj predloga je dopolniti, okrepiti in pojasniti naslednje točke obstoječe Direktive 2002/59/ES:

- Pojasnitev in okrepitev določb trenutno veljavne direktive v zvezi s sprejemom ladij v stiski v pribežališča. Gre za uvedbo načela sprejema ladij v stiski v pribežališča, razen če razvoj dogodkov ne vodi do drugačne rešitve. Prav tako gre za zagotovitev, da bodo neodvisni organi, odgovorni za določitev najprimernejšega pribežališča, jasno opredeljeni in da bodo razpolagali z elementi, potrebnimi za sprejetje hitre odločitve, vključno z natančnimi informacijami glede obalnih območij, ki bi se lahko uporabila za pribežališča.

- Obveznost namestitve opreme (AIS – Automatic identification Systems), ki omogoča samodejno prepoznavanje ribiških plovil, daljših od 15 metrov. Ta oprema bo omogočila boljše prepoznavanje ribiških plovil in njihovo sledenje, zlasti trgovskih plovil, in tako zmanjšanje tveganja nesreče takih plovil.

- Posplošitev uporabe telematske mreže za izmenjavo podatkov SafeSeaNet. Ta sistem, ki ga je razvila Komisija in ga uporablja Evropska agencija za pomorsko varnost, bo pomorskim organom omogočil, da bodo natančno seznanjeni s premiki plovil in njihovim tovorom.

- Obveznost vkrcevalca, da poveljniku predloži natančne podatke o tovoru, bo na podlagi boljšega poznavanja fizikalno-kemijskih lastnosti proizvodov zagotovila uspešnejše ukrepanje v primeru onesnaženja.

- Določbe, ki obalnim državam omogočajo, da sprejmejo ustrezne ukrepe za omejitev nevarnosti, ki jo lahko za plovbo pomeni nastajanje ledu v nekaterih morskih območjih na severu Evropske unije. To vprašanje je zlasti pomembno zaradi povečanega tveganja, povezanega z naraščajočo količino nafte, ki se prevaža prek Baltskega morja.

3. PRIPOMBE NA SKUPNO STALIŠČE

Stališče Sveta znatno odstopa od predloga Komisije v eni od bistvenih točk, tj. pri vprašanju pribežališč, česar Komisija ne more sprejeti. Svet je dejansko zelo zmanjšal področje uporabe predloga Komisije s tem, ko je črtal načelo, v skladu s katerim je treba – ob upoštevanju rezultata ocene razmer – ladje v stiski sprejeti v pribežališče, in obveznost, da države članice ustanovijo neodvisni organ, ki bo ocenil razmere in sprejel odločitev.

Vendar pa Komisija meni, da je neodvisnost bistvena za zagotovitev, da se bo pravočasno in ne glede na lokalne politične pritiske sprejela prava odločitev, na podlagi katere se bo zavarovala ladja v hudi stiski ali omejilo onesnaženje, če se ga ne bo moglo preprečiti, ter tako zmanjšal njegov vpliv, vključno na sosednje države.

Komisija tako upošteva soglasno sprejeto skupno stališče Sveta, vendar opozarja, da se njeno stališče razlikuje pri tem osrednjem vprašanju pribežališč.

Nasprotno Komisija ugotavlja, da se Svet strinja z njenim stališčem v zvezi z drugimi vidiki predloga, saj sprejema zlasti, da so ribiška plovila, daljša od 15 metrov, opremljena s sistemi samodejnega prepoznavanja (AIS), da se zmanjša tveganje za nesreče, ter priznava potrebo po zagotovitvi, da SafeSeaNet, tj. mreža Skupnosti za izmenjavo informacij o ladjah, njihovem gibanju in tovoru, deluje neprekinjeno 24 ur na dan, sedem dni v tednu.

4. PODROBNE PRIPOMBE KOMISIJE

4.1. Spremembe, ki jih je Komisija sprejela in so v celoti ali deloma vključene v skupno stališče

Spremembe 17, 20 in 22 predstavljajo koristna pojasnila predloga Komisije, ki se zlasti nanašajo na opredelitev sistema „LRIT“ in dopolnitev mednarodnega referenčnega besedila (sprememba 17).

4.2. Spremembe, ki so za Komisijo sprejemljive, vendar niso vključene v skupno stališče

Spremembe 1, 4, 12, 16, 18, 25, 26, 27, 28, 30, 36, 42, 43 in 48 po mnenju Komisije predstavljajo pojasnila in/ali koristna dopolnila v zvezi z besedilom predloga.

Spremembe 5, 31 in 33 v zvezi z ustanovitvijo pristojnih organov, ki imajo potrebna pooblastila in znanje ter ki so neodvisni v smislu, da lahko sami na lastno pobudo sprejemajo odločitve v zvezi s sprejemom ladij v stiski v pribežališča, Komisija v celoti sprejema.

V celoti sprejema tudi spremembe 8, 34, 39 in 40 v zvezi z načelom sprejema v pribežališče.

Prav tako sprejema spremembe 13, 14 in 24 v zvezi z vzpostavijo evropskega podatkovnega centra LRIT.

4.3. Spremembe, ki jih je Komisija zavrnila in niso vključene v skupno stališče

Spremembe 2, 45 in 46, ki vplivajo na zamude pri nameščanju AIS na krovu ribiških plovil, niso skladne s splošnim ciljem predloga Komisije, saj je AIS pomemben ukrep za reševanje človeških življenj.

Spremembe 3 v zvezi z uvedbo – za opremljanje obstoječe flote z AIS – proračunske vrstice poleg finančnega instrumenta za usmerjanje ribištva, Komisija ne more sprejeti. Opozarja, da je Evropski sklad za ribištvo instrument, ki se na ravni Skupnosti uporablja za finančno podporo za namestitev varnostne opreme, kot je AIS.

Sprememba 6 v zvezi z ladjami, potrebnimi pomoči, je zunaj področja uporabe Direktive, saj morajo rutinski ukrepi na ladjah, potrebnih pomoči, v skladu z načelom subsidiarnosti ostati na ravni držav članic. Predlog Komisije se nanaša na pribežališča za ladje v stiski.

Sprememba 11, na podlagi katere naj bi se ladjam brez jamstva prepovedal vstop v ozemeljske vode držav članic, je v nasprotju z mednarodnim pravom in jo zato Komisija ne more sprejeti.

Spremembe 21, 50, 51, 52, 53 in 54 v zvezi z namestitvijo opreme AIS samo na tistih ribiških plovilih, ki so daljša od 24 metrov (v primerjavi s 15 metri v predlogu Komisije), zmanjšujejo področje uporabe predloga Komisije in zato niso sprejemljive. Najmanjša plovila (krajša od 24 metrov) so namreč tudi najbolj izpostavljena tveganju za nesreče.

5. SKLEPI

Komisija upošteva soglasno sprejeto skupno stališče Sveta, vendar opozarja, da se njeno stališče razlikuje pri osrednjem vprašanju pribežališč (načelo sprejema ladij v stiski v pribežališča in obveznost držav članic, da ustanovijo neodvisni organ).